แบงก์ชาติแจง วิกฤติแบงก์สหรัฐฯ ไม่ลุกลาม กระทบเศรษฐกิจไทยน้อย
แบงก์ชาติแจง เศรษฐกิจไทยได้รับผลกระทบน้อย จากวิกฤติแบงก์สหรัฐฯ มองตลาดเงินผันผวน กรณีผิดนัดชำระหนี้ทำผลตอบแทนพันธบัตรระยะสั้นขึ้นสูง
9 พ.ค. 2566

จากสถานการณ์ที่ธนาคารภูมิภาค (Regional Bank) ในสหรัฐฯ ล้มติดต่อกันในช่วง 4 เดือนที่ผ่านมา ตั้งแต่ Silvergate Bank Silicon Valley Bank (SVB) Signature Bank และล่าสุดคือ First Republic Bank นั้น ทางตัวแทนจากธนาคารแห่งประเทศไทย (ธปท.) โดยนางสาวชญาวดี ชัยอนันต์ ในฐานะโฆษก ของ ธปท. ได้ให้ความมเห็นว่า
ผลกระทบต่อเศรษฐกิจไทย ทั้งจากสถานการณ์ในภาคธนาคารและความเสี่ยงเรื่องการผิดนัดชำระหนี้ของสหรัฐฯ ในปัจจุบันมีจำกัด โดยตลาดยังประเมินว่าสถานการณ์ดังกล่าวจะไม่ลุกลามและกดดันให้เศรษฐกิจสหรัฐฯ หดตัวรุนแรง อย่างไรก็ดี สถานการณ์ยังมีความไม่แน่นอนทำให้ตลาดการเงินมีความผันผวนได้
ขณะที่ความเสี่ยงเรื่องการผิดนัดชำระหนี้ของสหรัฐฯ ส่งผลให้อัตราผลตอบแทนในตลาดพันธบัตรสหรัฐฯ ระยะสั้นปรับสูงขึ้น ขณะที่อัตราผลตอบแทนพันธบัตรสหรัฐฯ ระยะยาว ซึ่งมีอิทธิพลต่อการเคลื่อนไหวของอัตราผลตอบแทนในตลาดพันธบัตรของไทยยังไม่ปรับตัวสูงขึ้นมากนัก อย่างไรก็ดี ยังต้องติดตามสถานการณ์อย่างใกล้ชิดต่อไป